RJH วิ่งเกือบ 4% โบรกฯ เชียร์ซื้อ ชูเป้า 26.10 บ.
RJH วิ่งเกือบ 4% ล่าสุด ณ เวลา 15.42 น. อยู่ที่ 23.60 บาท บวก 0.90 บาท หรือ 3.96% สูงสุดที่ 23.60 ต่ำสุดที่ 22.70 บาท ด้วยมูลค่าซื้อขาย 25.13 ล้านบาท ด้าน บล.เคทีบี (ประเทศไทย) เชียร์ซื้อ ชุเป้า 26.10 บาท คาดกำไร Q2/60 โตแกร่ง หลังบริษัทย่อยพลิกมีกำไร-ยอดผู้ใช้บริการเพิ่ม
24 ก.ค. 2560

ผู้สื่อข่าวรายงานว่า ราคาหุ้นบริษัท โรงพยาบาลราชธานี จำกัด (มหาชน) หรือ RJH  ล่าสุด ณ เวลา 15.42 น. อยู่ที่ 23.60 บาท บวก 0.90 บาท หรือ 3.96% สูงสุดที่ 23.60 ต่ำสุดที่ 22.70 บาท ด้วยมูลค่าซื้อขาย 25.13 ล้านบาท ขณะที่ดัชนีตลาดหุ้นไทยโดยรวมอยู่ที่บวก 0.25%

โดย บล.เคทีบี (ประเทศไทย) ระบุในบทวิเคราะห์ แนะนำซื้อ RJH ให้ราคาเป้าหมาย 26.10 บาทต่อหุ้น โดยใช้วิธี DCF (อิงสมมติฐาน WACC=6.7% และ Terminal Growth=3%) โดยมองว่าบริษัทยังสามารถเติบโตได้อีกมาก จากโครงการต่างๆ ในอนาคตที่รออยู่ เช่น ตึก MRI, อาคาร 9 ชั้น เป็นต้น และ RJH ถือว่าเป็นโรงพยาบาลเอกชนขนาดใหญ่ที่สุดในอยุธยา โดยบริษัทมีสัดส่วนรายได้ประกันสังคมเป็นหลักเกินกว่า 50%
สำหรับกำไรสุทธิในไตรมาส 2/60 มองว่าจะเติบโตจะอยู่ที่ 42 ล้านบาท หรือโต 47.5% เมื่อเทียบช่วงเดียวกันกับปีก่อน เป็นผลจากจากบริษัทย่อยที่พลิกมาทำกำไร ฤดูฝนที่มาเร็ว จำนวนเคสโรคหัวใจเพิ่มขึ้นและภาระดอกเบี้ยที่ลดลง แต่กำไรสุทธิจะลดลง 29.3% จากไตรมาสก่อน เนื่องจากฐานที่สูงในไตรมาส 1/60 หลังบริษัทย่อย RRH มีการบันทึกรายได้ภาษีเงินได้รอตัดบัญชีจำนวน 28.6 ล้านบาท ซึ่งบริษัทสามารถนำมาใช้ประโยชน์ในการหักภาษีได้เนื่องจากมีขาดทุนสะสม
อย่างไรก็ตามหากเป็นกำไรปกติจะเติบโต 36.6% เมื่อเทียบกับช่วงเดียวกันของปีก่อนและโต 47.5% เทียบกับไตรมาสก่อนที่ ซึ่งการเติบโตหลักๆ มาจากบริษัทย่อย RRH ที่พลิกกลับมากำไรตั้งแต่ไตรมาส 4/59 เนื่องจาก RJH ส่งทีมแพทย์และอุปกรณ์เข้าไปช่วยดูแลและบริหาร ผนวกกับฤดูฝนที่มาเร็ว ทำให้จำนวนผู้ป่วยเข้าใช้บริการมากขึ้น
รวมทั้งจำนวนเคสโรคหัวใจเพิ่มขึ้น ขณะที่ภาระดอกเบี้ยที่ลดลงจากการคืนหนี้บางส่วนหลัง IPO ตั้งแต่ไตรมาส 4/59 จากดอกเบี้ยเดิมที่ประมาณ 9 ล้านบาท เหลือ 1 ล้านกว่าบาท
สำหรับแนวโน้มกำไรสุทธิทั้งปีเรามองว่าจะอยู่ที่ 208 ล้านบาท โต 34.2% เทียบช่วงเดียวกันของปีก่อน โดยเติบโตจากประกันสังคมที่เพิ่มค่าหัวจาก 1,460 บาท/คน/ปี เป็น 1,500 บาท/คน/ปี เป็นหลัก และอื่นๆ ที่เกี่ยวข้องกับค่าความยากของโรค และ RRH พลิกกลับมาทำกำไร และจำนวนผู้ประกันตนที่ยังเหลือช่องให้เพิ่มได้อีกเนื่องจากบริษัทฯได้ขอโควต้าเพิ่มขึ้น
รวมทั้งการปรับปรุงพื้นที่ IPD และการเพิ่มเตียงใน RJH อีก 23 เตียง ซึ่งกำลังจะแล้วเสร็จในไตรมาส 3/60 ซึ่งจะช่วยให้รองรับผู้ป่วยได้มากขึ้นในช่วง High Season ที่จำนวนเตียงมักไม่พอต่อความต้องการ